Pozdrav,

Prije svega, želimo ostati anonimni zbog straha od etiketiranja jer smo i sami korisnici studentskog doma.

Ne znamo koliko je javnosti i medijima poznato, ali situacija sa studentima u Osijeku nije baš najbolja iz više razloga. Znamo svi kakvo je stanje i što se sve, ne samo u Hrvatskoj, već i diljem svijeta događa. Nismo nerazumni i nismo sebični, svi studenti, koji su to mogli, vratili su se svojim kućama i nastavljaju sa svojim studijem online i sa svojim životima, koliko je to moguće. Ono što nije normalno, i što je za svaku osudu, je što Studentski centar Osijek uporno šalje kontradiktorne informacije medijima i studentima. Situacija je 19. ožujka bila ovakva: (screenshot 19.ožujka) stanarima Studentskog doma IGK javljeno je da se dom zatvara, ali da ne moraju iseliti, nego samo da preuzmu svoje stvari za koje misle da će im trebati te da će do istih moći doći i naknadno ako to bude nužno potrebno. Također, navodi se da oni koji žele ostati, moraju preseliti u Novi dom, a pitamo se u koje sobe s obzirom na to da su tamo sobe popunjene (vjerojatno useljavaju studente u sobe u kojima su već drugi studenti, ali trenutno ne borave u sobi što je još jedan slučaj kršenja tuđe privatnosti). (Screenshot 19. ožujka druga obavijest). Par sati kasnije do studenata dolazi druga obavijest koja se širi usmenim putem i putem Facebook grupe, a koju su studenti navodno dobili od djelatnika doma. Istu je obavijest uprava Doma IGK telefonski potvrdila samo onima koji su ih kontaktirali, dakle službene obavijesti nije bilo. I nikada nije ni stigla. Ali su je djelatnici doma, pa čak i upravitelj doma studentima prenijeli telefonskim putem. Pitamo se zašto se ovakve informacije skrivaju i ne daju službeno? Obavijest glasi da ukoliko se studenti sami ne isele, iselit će ih oni. Naravno, stvari će se spremiti negdje na skladište. Gdje? Ne znaju. Hoće li studenti moći doći do svojih stvari? Ne znaju. Hoće li se studenti moći vratiti i kada? Ne znaju. Naravno, na ovo pitanje nismo ni očekivali drugačiji odgovor. Hoće li studenti morati platiti korištenje sobe za naredne mjesece? Ne znaju, ali najvjerojatnije ne. I ovakav se odgovor mogao očekivati, ali također se može očekivati, jer očito se informacije studentima daju posebnim kanalima i u zadnji tren, da će studenti platiti korištenje doma, unatoč tome što su iz njih izbačeni bez imalo obzira. Da situacija bude još apsurdnija, 24. ožujka stiže novi e-mail (Screenshot 24. ožujka) u kojemu se tvrdi da studenti ne moraju iseliti stvari, niti odjaviti dom. To se javlja pet dana nakon što je telefonski javljeno da se ipak iselimo! Pitamo se kome je u interesu širiti laži, dezinformacije i ugrožavati studente? Upravitelji domova i svi zaposlenici u ovoj su se situaciji ponijeli krajnje neodgovorno te se nisu udostojili dati svima jednaku, ispravnu ni pravodobnu informaciju.

25. Ožujka studenti Novog doma u Osijeku zaprimili su obavijest (screenshot 25. ožujka) kako moraju iseliti što je prije moguće, iako im je 19. ožujka, kada je obavijest stigla studentima Staroga doma, rečeno da će im se PRAVOVREMENO javiti o takvom scenariju, ali da se takvo nešto najvjerojatnije neće dogoditi. Dakle, sve se ovo događa nakon što je uvedena mjera zabrane napuštanja mjesta prebivališta. S obzirom na to da se pravo na dom ne može ostvariti ukoliko je prebivalište na području Grada Osijeka, zanima nas kako je uopće moguće preseliti se u ovome trenutku? Tražiti propusnice? Putovati iz različitih krajeva Hrvatske po svoje stvari? Dakle, nakon što je Stožer zabranio okupljanja većeg broja ljudi, izlazak iz mjesta prebivališta bez propusnice, i nakon što bi svi trebali ostati u svojim domovima, od studenata se traži da krše naredbe Stožera i dođu po svoje stvari. Svima je jasno zašto se ovo radi, i da studenti trebaju biti obzirni, međutim, ono što nikome od studenata nije jasno jest zašto ranije nisu obaviješteni o mjerama? Zašto nije rečeno: postoji mogućnost da će studenti morati brzo iseliti? Istodobno se očekuje praćenje nastave online, a većina je studenata ostala bez svojih stvari, literature i ostalih nužnih sredstava za praćenje nastave. Zemlja koja tvrdi da su mladi ti na kojima svijet ostaje još je jednom pokazala kako ju nije briga za njih i gotovo ih je obeskućila doslovno preko noći u polutajnosti.

Još jednom podsjećamo da studenti nisu nerazumni, da su svjesni situacije, da velika većina poštuje karantenu, obavlja svoje studentske obaveze i poštuje odredbe Vlade i Stožera. Studenti su prvi koji se solidariziraju, većina ih nesebično volontira, suosjećaju sa žrtvama potresa i koronavirusa. Svi Osječki studenti rado bi ustupili svoj smještaj onima kojima je potreban. Također, ističemo kako su Osječki studenti svjesni kako se isti ili slični scenarij događa i u drugim studentskim gradovima pa šaljemo podršku svim kolegama. Unatoč svemu, naglašavamo kako je način na koji su studenti doslovno istjerani iz domova bez službenih i jasnih informacija u najmanju ruku sramotan. Studentski dom jedini je smještaj koji si većina studenata može priuštiti, i to uz rad i brojna odricanja, kako studenata, tako i njihovih roditelja i skrbnika. Sramotno je kako netko ima pravo dirati i seliti tuđe privatne stvari bez da se javi gdje se iste spremaju.

Sjetimo se kako ovo nije prvi puta da studenti i javnost nemaju iste i uopće točne informacije. Sjetimo se situacije od prošle akademske godine (2018./2019.) kada je u Starom studentskom domu uvedeno plaćanje noćenja u iznosu od 100kn za osobe koje nisu stanovnici doma (obitelj i slično), iako ta praksa ne postoji, koliko nam je poznato, niti u jednome studentskom domu u Hrvatskoj. Ispalo je da je Uprava Starog doma samostalno donijela ovu odluku jer je navodno odlučeno da će dom biti ujedno i hostel. Pitamo se kojim to standardima odgovara jedan studentski dom da može postati hostel? Hostel u kojem osoba koja dođe prenoćiti dijeli studentski krevet s osobom kod koje noći, koja nema doručak niti bilo kakvu drugu pogodnost koja prati jedan hostel. Također, pitamo se kome je taj novac išao? Također, pritom nigdje nije objavljeno ili na zgradi postavljeno da je Studenski dom IGK sada i hostel. Kada je informacija izašla u javnost, odjednom je ispalo da studenti šire dezinformacije (dezinformacije koje su usmenim putem prenošene na porti doma i u uredu upravitelja i tajnika) i da nitko nikada nije tražio nikakvih 100 kuna. I odjednom, magično, nitko studente više ne traži 100 kuna. Ovo je samo još jedan dokaz da su stvari, blago rečeno, čudne u studentskim domovima u Osijeku,

Naglašavamo kako ovim oglašavanjem namjera nije bila nikoga uvrijediti, već samo ukazati na velike propuste koji se događaju u našem sustavu!

Puno pozdrava i ostanite doma!